Plafonne by twee hospitale se kraamsale stort ineenArgieffoto Plafonne by twee Gautengse hospitale het Donderdag en Vrydag ineengestort en twee mense beseer. Khutso Rabothata, woordvoerder vir die LUR vir die provinsie se departement van gesondheid, het gesê die voorvalle het onderskeidelik in die kraamsale van die Tembisa-hospitaal, tussen Pretoria en Johannesburg, en die Pholosong-hospitaal in Tsakane, suidoos van Brakpan plaasgevind. “ ŉ Gedeelte van die kraamsaal by die Tembisa-hospitaal het Donderdag ineengestort. Geen pasiënte het beserings opgedoen nie, maar ŉ werker het wel geringe beserings aan haar hande opgedoen. Sy is dadelik deur dokters bygestaan en x-strale toon sy het geen frakture opgedoen nie,” het Rabothata gesê. Hy het gesê die voorval by die Pholosong-hospitaal het Vrydag in die badkamer van die kraamsaal plaasgevind waar nóg ŉ werker geringe beserings opgedoen het. “Al die personeel wat in die kraamsale gewerk het tydens die voorvalle, sal traumabehandeling ontvang. Ons is ook bly dat geen pasiënt of personeellid ernstige beserings opgedoen het nie.” Alle pasiënte in die betrokke sale is na veiliger sale oorgeplaas. Albei kraamsale is toegemaak vir verdere evaluering en herstelwerk wat gedoen moet word. Die departement het ŉ gebeurlikheidsplan in werking gestel om pasiënte by te staan. Die publiek wat navrae het oor hoe dienste by die hospitale geraak word, kan Nothando Mdluli by 083 428 1138 bel.